ET Euroopa Liidu Teataja C 79/5

NÕUKOGU ARVAMUS

18. jaanuar 2005,

Austria ajakohastatud lähenemisprogrammi 2004—2008 kohta

(2005/C 79/03)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 7. juuli 1997. aasta määrust (EÜ) nr 1466/97 eelarveseisundi järelevalve ning majanduspoliitika järelevalve ja kooskõlastamise tõhustamise kohta, (1) eriti selle artikli 5 lõiget 3,

võttes arvesse komisjoni soovitust,

pärast konsulteerimist majandus- ja sotsiaalkomiteega,

ON ESITANUD KÄESOLEVA ARVAMUSE:

18. jaanuaril 2005 kontrollis nõukogu Austria ajakohastatud lähenemisprogrammi, mis hõlmab ajavahemikku 2004—2008. Programm vastab andmenõuetele, mis on esitatud tegevusjuhendis stabiilsus- ja lähenemisprogrammide sisu ja vormi kohta.

Programmi aluseks olevas makromajanduslikus stsenaariumis kavandatakse SKT reaalkasvu suurenemist 1,9 %lt 2004. aastal 2,5 %ni 2005. ja 2006. aastal ning selle püsimist ligikaudu 2,5 % juures ülejäänud programmiperioodi jooksul. Praegu olemasoleva teabe kohaselt tundub see stsenaarium kajastavat usutavat kasvuprognoosi esimeste aastate kohta, ent liialt optimistlikku viimaste aastate kohta, sest prognoos on neli aastat järjest suurem kui potentsiaalne kasv. Programmi inflatsiooniprognoos on realistlik.

Austria eesmärk on saavutada tasakaalus eelarve 2008. aastaks. Prognoositud puudujääk on 2004. aastal 1,3 % SKTst ning 2005. aastaks tõuseb see 1,9 %ni SKTst. Seejärel väheneb see aeglaselt 1,7 %ni 2006. aastal ning langeb nulli 2008. aastal kahe võrdse suure vähendamisega. See trajektoor peegeldab eelarvestrateegiat, kus on kombineeritud maksukoormuse vähendamine tagasipöördumisega tasakaalus eelarve juurde keskpika perioodi jooksul. ESA 95 tingimuste kohaselt kavatsetakse üldist maksukoormust vähendada 43,1 %lt 2003. aastal 40 %ni 2008. aastal, samas kui kogukulutuste plaanitav kahanemine on 4,8 protsendipunkti. Stabiliseerimistee on kinnitatud kohalike omavalitsuste vahelises siseriiklikus stabiliseerimispaktis, mida jõustatakse kõigil valitsustasanditel karistussüsteemi abil.

Tulemus eelarve osas võib olla programmis kavandatust halvem. Eelkõige kavandatakse eelarves maksuvabastus programmi algusaastatele ja vastav kulutuste vähendamine lõpuaastatele. Pidades silmas realistlikku makromajanduslikku stsenaariumi, on 2005. ja 2006. riskid tasakaalus, kui puudujääki põhjustab oluline maksude alandamine, mis jõustub 1. jaanuarist 2005. Programmi lõpuaastate 2007–2008 riske, mis tulenevad esiteks oletusest, et SKT kasv ületab potentsiaalse kasvu, ja teiseks sellest, et kulutuste olulist vähenemist suhtena SKTsse ei ole programmis eriti täpsustatud, on ilmselt alahinnatud. Seda riskianalüüsi arvestades ei pruugi programmi eelarvealased põhimõtted olla piisavad selleks, et saavutada 2008. aastaks stabiilsuse ja kasvu paktiga nõutav keskpika perioodi eelarveseisund, mis on tsükliliselt kohandatud tasakaalu lähedal või ülejäägis. See tundub tagavat siiski piisava varu tavaliste makromajanduslike kõikumiste korral, et ei ületataks 3 % puudujäägiläve programmiperioodi jooksul.

Võla suhe eeldatakse suurenevat 2004. aastal 64,2 %ni SKTst, mis on asutamislepingus sätestatud kontrollväärtusest (60 % SKT-st) suurem. Programmis prognoositakse, et võla suhe väheneb programmiperioodi jooksul 5 protsendipunkti võrra. Võla suhte areng ei pruugi olla nii soodne, kui prognoositud, võttes arvesse eespool nimetatud eelarve-eesmärkide riske. Teisest küljest võib Austria kompenseerida selle riski suurte erastamistega.

Austria tundub olevat suhteliselt soodsas olukorras seoses riigi rahanduse pikaajalise jätkusuutlikkusega, vaatamata vananeva elanikkonnaga seotud suurele eelarvekulude prognoosile. 2003. ja 2004. aasta pensionireformide eesmärk on vähendada oluliselt koormust eelarvele pikemas perspektiivis. Pärast 2003. aasta pensionireformi võeti Austrias 2004. aastal vastu täiendav pensionireform (Pensionsharmonisierung), mille eesmärk on ühendada kõik era- ja avaliku sektori rühmad ühe ühtlustatud pensionisüsteemi alla. 2004. aasta õigusakti oluline panus pikaajalisse rahanduslikku jätkusuutlikkuse avaldub alles pärast 2030. aastat ning samas vähendatakse osaliselt 2003. aasta õigusaktis nimetatud keskmise tähtajaga sääste.

Programmis esitatud majanduspoliitika vastab osaliselt riigi majanduspoliitika üldsuunistele riigi rahanduse valdkonnas. Kuigi Austria vähendab oma suurt maksukoormust, jäetakse kulutused samal ajal piiramata, mis halvendab oluliselt tsükliliselt kohandatud positsiooni 2005. aastal, ning tsükliliselt kohandatud tasakaalulähedase eelarveni arvatakse jõudvat alles viimasel aastal.

Arvestades eespool antud hinnangut, soovitatakse Austrial eelarve stabiliseerimise raskuspunkt viia programmi algusaastatele. Lisaks selle peaks Austria kirjeldama üksikasjalikumalt konkreetseid meetmeid, mille abil oleks võimalik eelarvet oluliselt stabiliseerida programmi kahel viimasel aastal.

Tähtsamate makromajanduslike ja eelarveliste prognooside võrdlus

2004 2005 2006 2007 2008 Reaalne SKT (muutus, %) SP dets 2004 1,9 2,5 2,5 2,2 2,4 KOM sügis 2004 1,9 2,4 2,4 n.a. n.a. SP nov 2003 1,9 2,5 2,5 2,4 n.a. THHI inflatsioon (%) SP dets 2004 2,1 1,8 1,4 1,5 1,6 KOM sügis 2004 2,1 1,8 1,4 n.a. n.a. SP nov 2003 1,2 1,5 1,7 1,8 n.a. Valitsemissektori eelarve tasakaal (% SKTst) SP Ddets 2004 – 1,3 – 1,9 – 1,7 – 0,8 0,0 KOM sügis 2004 – 1,3 – 2,0 – 1,7 n.a. n.a. SP nov 2003 – 0,7 – 1,5 – 1,1 – 0,4 n.a. Esmane tasakaal (% SKTst) SP dets 2004 1,9 1,2 1,3 2,2 2,9 KOM sügis 2004 1,7 0,9 1,2 n.a. n.a. SP nov 2003 2,8 1,9 2,2 2,8 n.a. Tsükliliselt kohandatud tasakaal (% SKTst) SP dets 2004 (2) – 0,9 – 1,7 – 1,6 – 0,8 – 0,1 KOM sügis 2004 – 1,0 – 1,9 – 1,7 n.a. n.a. SP nov 2003 (2) – 0,4 – 1,4 – 1,1 – 0,5 n.a. Valitsemissektori koguvõlg (% SKTst) SP dets 2004 64,2 63,6 63,1 61,6 59,1 KOM sügis 2004 64,0 63,9 63,4 n.a. n.a. SP nov 2003 65,8 64,1 62,3 59,9 n.a. Allikad: Stabiilsusprogramm (SP); komisjoni talituste koostatud 2004. aasta sügise majandusprognoosid (KOM); komisjoni talituste arvutused.

(1) EÜT L 209, 2.8.1997.

(2) Komisjoni talituste arvutused programmis sisalduva teabe alusel.

Allikad:

Stabiilsusprogramm (SP); komisjoni talituste koostatud 2004. aasta sügise majandusprognoosid (KOM); komisjoni talituste arvutused.